अंतर्मन उनके घायल होते हैं, जिनकी अंर्तआत्मा होती है। सिर्फ़ कह देने भर से लोग नहीं मान लेते हैं कि किसी ने अंर्तआत्मा की आवाज़ पर कोई क़दम उठाया है। नीतीश की अंर्तआत्मा से निकली घ्वनियां तो देश पहले भी सुनता रहा है। काया रंगबदलू हो सकती है, लेकिन अंर्तआत्मा इतनी रंगबदलू भला कैसे हो सकती है? नीतीश जिस तरह की मटरगश्ती करते हुए राजनीति कर रहे हैं, उसे देख कर उनके गुरुवर जयप्रकाश नारायण और कर्पूरी ठाकुर भी स्वर्ग में अपनी छाती पीट रहे होंगे। आज वे होते तो नीतीश के विश्वासघातों को देख उनकी हिचकियां नहीं रुकतीं। वे यह भरोसा ही नहीं कर पाते कि उनके शिष्य के भीतर इतना छल-कपट भरा होगा। नीतीश ने साबित कर दिया है कि वे उन राजनीतिकों में हैं, जो कभी अपने भीतर नहीं झांकते। बीच-बीच में भीतर तो वे झांकते हैं, जिन्हें यह चिंता होती है कि कहीं मैं बदल तो नहीं रहा हूं। नीतीश तो अपने भीतर के नीतीश को शुरू से अच्छी तरह जानते हैं। सो, उन्हें क्या खुद के भीतर झांकना!